PMIndiaData/PMIndiaSum huggingface dataset:
பகதூர்கர்-முண்ட்கா இடையே மெட்ரோ ரயில் பாதையை காணொலிக்காட்சி மூலம் தொடங்கிவைத்தார் பிரதமர்

பகதூர்கர்-முண்ட்கா இடையேயான மெட்ரோ ரயில் பாதையை காணொலிக்காட்சி மூலம் பிரதமர் திரு.நரேந்திர மோடி இன்று தொடங்கிவைத்தார். தில்லி மெட்ரோவில் இந்த புதிய வழித்தடம் செயல்பாட்டுக்கு வந்ததற்காக அரியானா மற்றும் தில்லி மக்களுக்கு பிரதமர் வாழ்த்து தெரிவித்தார். தில்லி மெட்ரோ-வுடன் பகதூர்கர் இணைக்கப்பட்டதைப் பார்த்து மகிழ்ச்சி அடைவதாக அவர் கூறினார். அரியானா மாலத்தில் குருகிராம் மற்றும் ஃபரிதாபாத்-தைத் தொடர்ந்து, மூன்றாவது இடமாக இது இணைக்கப்பட்டுள்ளதாக அவர் குறிப்பிட்டார். தில்லியில் மெட்ரோ ரயில் திட்டத்தால், மக்களின் வாழ்க்கையில் ஏற்பட்ட நேர்மறையான மாற்றங்கள் குறித்து அவர் எடுத்துரைத்தார். சிறந்த பொருளாதார வளர்ச்சியை பகதூர்கர் பெற்றுவருவதாக குறிப்பிட்ட பிரதமர், பல்வேறு கல்வி மையங்கள் அங்கு இருப்பதாக கூறினார். அங்கிருந்து மாணவர்கள், தில்லிக்கும் கூட வருவதாக பிரதமர் குறிப்பிட்டார். இதனை மெட்ரோ ரயில் திட்டம், மிகவும் எளிதானதாக மாற்றும் என்று நரேந்திர மோடி கூறினார். இணைப்புக்கும், வளர்ச்சிக்கும் நேரடி தொடர்பு இருப்பதாக பிரதமர் திரு.நரேந்திர மோடி தெரிவித்தார். மெட்ரோ ரயில் மூலம், இந்தப் பகுதி மக்களுக்கு அதிக வேலைவாய்ப்புகள் கிடைக்கும் என்று அவர் கூறினார். நாடு முழுவதும் உள்ள மெட்ரோ ரயில் திட்டங்களின் தரத்தை உறுதிப்படுத்தவும், ஒத்த தன்மையை கொண்டுவரவும் மெட்ரோ ரயில்கள் தொடர்பான கொள்கையை மத்திய அரசு கொண்டுவந்துள்ளதாக பிரதமர் தெரிவித்தார். நமது நகரங்களில் எளிதான, வசதியான மற்றும் ஏற்றுக் கொள்ளக் கூடிய நகர்ப்புற போக்குவரத்து அமைப்பை உருவாக்குவதே இலக்கு என்று அவர் கூறினார். மெட்ரோ ரயில்களுக்கான பெட்டிகளை இந்தியாவிலேயே தயாரித்து, “இந்தியாவில் தயாரிப்போம்” திட்டத்தை ஊக்குவிக்கவும் இலக்கு நிர்ணயிக்கப்பட்டுள்ளதாக அவர் கூறினார். மெட்ரோ ரயில் அமைப்புகளை கொண்டுவருவதற்கான நடவடிக்கைகளும் கூட, ஒருங்கிணைந்த கூட்டாட்சியுடன் தொடர்புடையது என்று பிரதமர் தெரிவித்தார். இந்தியாவில் எங்கெல்லாம் மெட்ரோ ரயில் திட்டம் கட்டமைக்கப்படுகிறதோ, அங்கெல்லாம் மத்திய அரசும், குறிப்பிட்ட மாநில அரசுகளும் ஒருங்கிணைந்து பணியாற்றுவதாக திரு.நரேந்திர மோடி குறிப்பிட்டார். புதிய இந்தியாவுக்கு புதிய மற்றும் பொலிவுறு கட்டமைப்புகள் தேவை என்று குறிப்பிட்ட பிரதமர், சாலைகள், ரயில்வே பாதைகள், நெடுஞ்சாலைகள், விமானப்பாதைகள், நீர்வழிப் பாதைகள் மற்றும் தகவல்களை பரப்புவதற்கான வழிகள் (i-ways) ஆகியவற்றை மத்திய அரசு அமைத்து வருவதாக தெரிவித்தார். இணைப்புக்கான நடவடிக்கைகளுடன், வளர்ச்சித் திட்டங்களை குறிப்பிட்ட நேரத்துக்குள் முடிக்கவும் கவனம் செலுத்தப்பட்டு வருவதாக பிரதமர் திரு.நரேந்திர மோடி தெரிவித்தார்.
மகாத்மா காந்தியின் புண்ணிய திதியில் அவரை பிரதமர் நினைவுகூர்ந்தார்

மகாத்மா காந்தியின் நினைவு நாளான இன்று, தியாகிகள் தினத்தில், பிரதமர் திரு நரேந்திர மோடி அவருக்கு மரியாதை செலுத்தினார். நம்நாட்டை துணிச்சலுடன் பாதுகாத்த அனைத்து பெரும் தியாகிகளுக்கும் பிரதமர் மரியாதை செலுத்தியுள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; ‘’ மகாத்மாவின் புண்ணிய திதியில் அவரை நினைவுகூர்வோம். அவரது உன்னதமான லட்சியங்களை மேலும் பரப்புவது நம் அனைவரின் கூட்டு முயற்சியாகும். தியாகிகள் தினமான இன்று, நம் நாட்டை தீரத்துடன் பாதுகாத்த அனைத்து பெரும் தலைவர்களுக்கும் மரியாதை செலுத்துகிறோம். அவர்களது சேவையும், வீரமும் எப்போதும் நினைவில் கொள்ளப்படும்’’
லட்சுமி விலாஸ் வங்கியை டிபிஎஸ் வங்கியுடன் இணைக்க அமைச்சரவை ஒப்புதல்

வங்கிகள் இணைப்புத் திட்டத்தின் கீழ் டிபிஎஸ் வங்கியுடன் லட்சுமி விலாஸ் வங்கியை இணைப்பதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்தத் திட்டத்திற்கு ஒப்புதல் அளிக்கப்பட்டதன் மூலம், குறிப்பிட்ட தேதியில் டிபிஎஸ் வங்கியுடன் லட்சுமி விலாஸ் வங்கி இணைக்கப்படும். இதன் மூலம் வாடிக்கையாளர்கள் வைப்புத்தொகையை திரும்பப் பெறுவதற்கு எந்தக் கட்டுப்பாடும் இருக்காது. 2020 நவம்பர் 17 அன்று, முதலீட்டாளர்கள் நலனை உறுதி செய்யும் நோக்கிலும், வங்கியியல் நிலைத்தன்மையைப் பாதுகாக்கும் வகையிலும், 30 நாட்கள் தடைக்காலத்தை லட்சுமி விலாஸ் வங்கியின் மீது இந்திய ரிசர்வ் வங்கி விதித்தது. விரைவான இணைப்பு, லட்சுமி விலாஸ் வங்கியின் சிக்கலுக்கான தீர்வு ஆகியவை, முதலீட்டாளர்கள், பொதுமக்கள் மற்றும் நிதி அமைப்பின் நலனைப் பாதுகாக்கும் அதே சமயத்தில் தூய்மையான வங்கி அமைப்பை வழங்குவதற்கான அரசின் உறுதியோடு ஒத்துள்ளது. மேலும் விவரங்களுக்கு இந்த ஆங்கில செய்திக் குறிப்பை காணவும் https://www.pib.gov.in/PressReleasePage.aspx?PRID=1675604
2022, ஜனவரி 30 மனதின் குரல் நிகழ்வுக்கு கருத்துக்களையும், ஆலோசனைகளையும் பகிருமாறு நாட்டு மக்களுக்குப் பிரதமர் அழைப்பு விடுத்துள்ளார்

2022, ஜனவரி 30 அன்று இடம் பெற உள்ள மனதின் குரல் நிகழ்வுக்கு கருத்துக்களையும், ஆலோசனைகளையும் பகிருமாறு நாட்டு மக்களுக்குப் பிரதமர் திரு.நரேந்திர மோடி அழைப்பு விடுத்துள்ளார். டுவிட்டரில் பிரதமர் கூறியிருப்பதாவது; “இம்மாதம் 30-ந் தேதி 2022-ன் முதலாவது #மனதின் குரல் நிகழ்வு இடம் பெறும். ஊக்கமளிக்கும் வாழ்க்கை நிகழ்வுகள் மற்றும் தலைப்புகளில் பகிர்ந்து கொள்வதற்கு உங்களிடம் ஏராளமாக இருக்கும் என்று நான் நம்புகிறேன். அவற்றை @mygovindia அல்லது நமோ செயலியில் பகிருங்கள். 1800-11-7800 என்ற எண்ணுக்கு அழைத்து உங்களின் தகவலைப் பதிவு செய்யுங்கள்”.
டாக்டர் அம்பேத்கர் தேசிய நினைவகத்துக்கு அடிக்கல் நாட்டி, நினைவு சொற்பொழிவாற்றினார் பிரதமர்.

பிரதமர் திரு நரேந்திர மோடி அவர்கள், 26, அலிப்பூர் சாலை, புதுதில்லியில் அம்பேத்கர் தேசிய நினைவகம் கட்டுவதற்கு அடிக்கல் நாட்டினார். இந்நிகழ்ச்சிக்கான கல்வெட்டை பிரதமர் விக்ஞான் பவனிலிருந்து திறந்து வைத்தார். பின்னர் ஆறாவது அம்பேத்கர் நினைவு உரையாற்றிய பிரதமர், ஒடுக்கப்பட்ட மக்கள் மற்றும் விளிம்பு நிலை மக்கள் பயன்பெறும் வகையிலான மத்திய அரசின் இடஒதுக்கீட்டுக் கொள்கையில் எந்த மாற்றமும் செய்யப்படாது என்றார். இது தொடர்பாக பொய்களையும் வதந்திகளையும் பரப்புபவர்களுக்கு பிரதமர் கண்டனம் தெரிவித்தார். திரு வாஜ்பாய் அவர்கள் பிரதமராக இருந்த போதும் இதே போன்ற வதந்திகள் பரப்பப்பட்டதை பிரதமர் சுட்டிக் காட்டினார். அம்பேத்கரின் பணிகளை நினைவுகூர்ந்த பிரதமர், டாக்டர் அம்பேத்கர் தேசிய நினைவகம், டெல்லியின் மிகச்சிறந்த கட்டிடங்களில் ஒன்றாக வடிவமைக்கப்படும் என்று கூறினார். அம்பேத்கரின் பிறந்தநாளான 14 ஏப்ரல் 2018 அன்று அந்த நினைவகத்தை தாமே திறந்து வைப்பதாகவும் பிரதமர் தெரிவித்தார். அம்பேத்கரின் நினைவாக ஐந்து இடங்கள் “பஞ்சதீர்த்” என்ற பெயரில் உருவாக்கப்பட்டு வருகின்றன என்று கூறினார் பிரதமர். அவரது பிறந்த இடமான மோ, அவர் படிக்கும்போது லண்டனில் குடியிருந்த இடம், நாக்பூரில் உள்ள தீக்ஷா பூமி, டெல்லியில் உள்ள மகாபரிநிர்வான் ஸ்தலம், மற்றும் மும்பையின் சைத்யா பூமி ஆகிய இடங்களில் நினைவகங்கள் அமைக்கப்படும் என்றார். கூடுதலாக, புதுதில்லி, ஜன்பத்தில் அம்பேத்கர் அறக்கட்டளைக்காக உருவாக்கப்பட்டு வரும் புதிய கட்டிடத்தையும் பிரதமர் குறிப்பிட்டார். டாக்டர் அம்பேத்கரின் சமூகப் பணிகளை குறிப்பிட்ட பிரதமர், சர்தார் வல்லபாய் பட்டேல், இந்தியாவை அரசியல் ரீதியாக ஒருங்கிணைத்தார் என்றால் டாக்டர் அம்பேத்கர் அரசியல் அமைப்புச் சட்டம் மூலமாக, இந்தியாவை சமூக ரீதியாக ஒருங்கிணைத்தார் என்று பிரதமர் குறிப்பிட்டார். அரசியல் ரீதியாக கடுமையான எதிர்ப்புகள் இருந்தபோதும் கூட, அம்பேத்கர் பெண்கள் உரிமைக்காக குரல் கொடுத்ததை பிரதமர் சுட்டிக்காட்டினார். டாக்டர் அம்பேத்கரின் பணிகளை தலித்துகளுக்காக மட்டும் அல்லது இந்தியாவுக்காக மட்டும் என்று சுருக்கக் கூடாது என்றார் பிரதமர். அநீதியால் பாதிக்கப்படும் அனைத்து மக்களுக்காகவும் டாக்டர் அம்பேத்கர் குரல் கொடுத்தார். அமெரிக்காவின் மார்ட்டின் லூதர் கிங் போல அம்பேத்கர் ஒரு உலகளாவிய தலைவர் என்ற பிரதமர், தலித்துகள் அல்லாமல் அனைத்து தொழிலாளர்களுக்கும், எட்டு மணி நேர வேலை என்று அம்பேத்கர் குரல் கொடுத்ததை பிரதமர் அப்போது சுட்டிக் காட்டினார். மத்திய அரசு சமீபகாலமாக எடுத்து வரும் கொள்கை முடிவுகள் மற்றும் சட்டரீதியான நடவடிக்கைகளை குறிப்பிட்ட பிரதமர், இந்தியாவின் கடற்பகுதி வணிகம், உள்நாட்டு நீர்ப்பகுதிகளை வளர்த்தல் ஆகிய திட்டங்கள் அம்பேத்கரால் சிந்திக்கப்பட்டவை என்றார். அதே போல 2018ம் ஆண்டுக்குள் அனைத்து கிராமங்களுக்கும் மின் இணைப்பு என்ற மத்திய அரசின் திட்டமும், அம்பேத்கரின் கனவே என்றார் பிரதமர். தலித் தொழிலதிபர்களோடு நடத்தப்பட்ட கூட்டத்தில் அவர்கள் தெரிவித்த ஆலோசனைகளை பிரதமர் நினைவுகூர்ந்தார். அவர்களின் பெரும்பாலான ஆலோசனைகள் மத்திய நிதிநிலை அறிக்கையில் சேர்க்கப்பட்டுள்ளதாக பிரதமர் தெரிவித்தார். உழவர்கள் தங்கள் விலை பொருட்களுக்கு உரிய விலை பெற வகை செய்யும் இணைய தளமான தேசிய விவசாய சந்தை இணையதளம், இந்த ஆண்டு 14 ஏப்ரலில் தொடங்கப்படும் என்று பிரதமர் தெரிவித்தார்.
நாடு முழுவதும் உள்ள முக்கிய சீக்கியர்களுடன் பிரதமர் சந்திப்பு

நாடு முழுவதும் உள்ள முக்கிய சீக்கியர்களை 7 லோக் கல்யாண் மார்க்கில் பிரதமர் திரு. நரேந்திர மோடி இன்று சந்தித்தார். சீக்கிய சமூகத்தின் நலனுக்காக தொடர்ந்து நடவடிக்கை எடுத்து வருவதற்கும், குறிப்பாக டிசம்பர் 26-ம் தேதியை வீர் பால் திவஸ் என அறிவிக்கும் முடிவின் மூலம் சார் சாஹிப்சாதேவை கௌரவித்ததற்கும் பிரதமருக்கு பிரதிநிதிகள் குழு நன்றி தெரிவித்தது. குழுவில் உள்ள ஒவ்வொரு உறுப்பினரும் ‘சிரோபாவ்’ மற்றும் ‘சிரி சாஹிப்’ விருதுகளை பிரதமருக்கு வழங்கி கவுரவித்தனர். நாட்டின் பல பகுதிகளில் உள்ள மக்களுக்கு சார் சாஹிப்சாதேவின் பங்களிப்பு மற்றும் தியாகம் பற்றி தெரியாது என்று பிரதமர் கூறினார். பள்ளிகளிலும், குழந்தைகள் முன்னிலையிலும் பேச வாய்ப்பு கிடைக்கும் போதெல்லாம், சார் சாஹிப்சாதே பற்றி பேசி வருவதை அவர் நினைவு கூர்ந்தார். டிசம்பர் 26-ம் தேதியை வீர் பால் திவஸ் என்று கொண்டாடும் முடிவு, நாட்டின் அனைத்து மூலைகளிலிருக்கும் குழந்தைகளுக்கு அவர்களைப் பற்றிய விழிப்புணர்வை ஏற்படுத்துவதில் முக்கிய பங்காற்றும். தம்மைச் சந்தித்ததற்காக சீக்கிய சமூகத் தலைவர்களுக்கு நன்றி தெரிவித்த பிரதமர், அவர்களுக்காக தமது வீட்டின் கதவுகள் எப்போதும் திறந்தே இருப்பதாகக் கூறினார். பஞ்சாபில் அவர் தங்கியிருந்த காலத்தில் அவர்களுடனான தமது தொடர்பையும், ஒன்றாகக் கழித்த நேரத்தையும் நினைவு கூர்ந்தார். சீக்கிய சமூகத்தின் சேவை மனப்பான்மையை பாராட்டிய பிரதமர், இது குறித்து உலகிற்கு மேலும் விழிப்புணர்வு ஏற்படுத்த வேண்டும் என்றார். சீக்கிய சமூகத்தின் நலனுக்காக தமது அரசு முழுமையான அர்ப்பணிப்புடன் இருப்பதாக பிரதமர் கூறினார். இது தொடர்பாக அரசு எடுத்துள்ள பல நடவடிக்கைகள் குறித்து பேசினார். ஆப்கானிஸ்தானில் இருந்து குரு க்ரந்த் சாகிப்பை முழு மரியாதையுடன் திரும்ப கொண்டு வர செய்யப்பட்ட சிறப்பு ஏற்பாடுகள் குறித்து அவர் விவரித்தார். சீக்கிய யாத்ரீகர்களுக்காக கர்தார்பூர் சாஹிப் வழித்தடத்தை திறக்க இராஜாங்க வழிகள் மூலம் அரசு எடுத்த நடவடிக்கைகள் குறித்தும் அவர் பேசினார். வீர் பால் திவஸ் கொண்டாடும் முடிவு, சார் சாஹிப்சாதேவின் தியாகங்களை நாடு முழுவதும் உள்ள குழந்தைகளுக்கு உணர்த்தும் என்று திரு. மஞ்சிந்தர் சிங் சிர்சா கூறினார். கர்தார்பூர் சாஹிப் வழித்தடத்தை மீண்டும் திறப்பது மற்றும் லங்கர் மீதான ஜிஎஸ்டியை நீக்குவது போன்ற நடவடிக்கைகளை எடுத்ததற்காக பிரதமருக்கு சிங் சாஹிப் கியானி ரஞ்சீத் சிங், ஜதேதார் தக்த் ஸ்ரீ பாட்னா சாஹிப் நன்றி தெரிவித்தார். சீக்கிய சமூகத்திற்காக பிரதமர் எடுத்துள்ள பல நடவடிக்கைகள் இதயத்தால் அவர் ஒரு சீக்கியர் என்பதைக் காட்டுவதாக அவர் மேலும் கூறினார். தேசிய சிறுபான்மை ஆணையத்தின் முன்னாள் தலைவர் திரு. தர்லோச்சன் சிங் பேசுகையில், பிரிவினையின் போது ஏராளமான உயிர்களை தியாகம் செய்த சீக்கிய சமூகத்தின் பங்களிப்பு, சுதந்திரத்திற்குப் பிறகு முதல் முறை இப்போது தான் அங்கீகரிக்கப்படுகிறது என்று கூறினார். சீக்கிய சமூகத்தின் பங்களிப்பை உலக அரங்கிற்கு எடுத்துச் சென்றதற்காக பிரதமருக்கு அவர் நன்றி தெரிவித்தார். மேலும் விவரங்களுக்கு, இந்த ஆங்கில செய்திக் குறிப்பைக் காணவும்:https://www.pib.gov.in/PressReleasePage.aspx?PRID=1799366
ஆந்திர மாநிலம் சித்தூரில் ஏற்பட்ட பேருந்து விபத்தில் உயிரிழந்தவர்களுக்கு பிரதமர் இரங்கல்; உயிரிழந்தவர்களின் குடும்பங்களுக்கு இழப்பீடு அறிவிப்பு

ஆந்திர மாநிலம் சித்தூரில் நிகழ்ந்த பேருந்து விபத்தில் ஏற்பட்ட உயிரிழப்பு குறித்து பிரதமர் திரு நரேந்திர மோடி ஆழ்ந்த இரங்கலைத் தெரவிவித்துள்ளார். விபத்தில் உயிரிழந்தவர்களின் குடும்பத்தினருக்கு பிரதமர் தேசிய நிவாரண நிதியிலிருந்து ரூ.2 லட்சம் வீதம் வழங்க பிரதமர் உத்தரவிட்டுள்ளார். காயமடைந்தவர்களுக்கு தலா ரூ.50,000 வீதம் வழங்கவும் அவர் ஒப்புதல் அளித்துள்ளார். இதுகுறித்து பிரதமர் அலுவலகம் வெளியிட்டுள்ள டுவிட்டர் பதிவு வருமாறு; ‘’ ஆந்திராவின் சித்தூரில் ஏற்பட்ட பேருந்து விபத்தில் ஏற்பட்ட உயிரிழப்பால் வேதனை அடைந்தேன். உயிரிழந்தவர்களின் குடும்பங்களுக்கு ஆழந்த இரங்கல்கள். காயமடைந்தவர்கள் விரைந்து குணமடைவார்கள் என நம்புகிறேன். உயிரழந்தவர்களின் குடும்பங்களுக்கு பிரதமர் தேசிய நிவாரண நிதியிலிருந்து தலா ரூ. 2 லட்சமும், காயமடைந்தவர்களுக்கு தலா ரூ.50,000-மும் வழங்கப்படும்’’
கிரிக்கெட் வீரர் ரிஷப் பந்த் விபத்தில் சிக்கியது  வருத்தம் அளிக்கிறது: பிரதமர்

பிரபல கிரிக்கெட் வீரர் ரிஷப் பந்த் விபத்தில் சிக்கியிருப்பது குறித்து தமது கவலையை வெளிப்படுத்தியுள்ளார். இது தொடர்பாக அவர் வெளியிட்டுள்ள ட்விட்டர் பதிவில் கூறியிருப்பதாவது : “பிரபல கிரிக்கெட் வீரர் ரிஷப் பந்த் விபத்தில் சிக்கியது அறிந்து கவலைக்குள்ளானேன். அவர் நலன் அடையவும் நல்ல ஆரோக்கியத்துக்கும் இறைவனிடம் பிரார்த்தனை செய்கிறேன்” இவ்வாறு பிரதமர் தெரிவித்துள்ளார்.
பிரான்ஸ் பாதுகாப்புத் துறை அமைச்சர் பிரதமருடன் சந்திப்பு

பிரான்ஸ் பாதுகாப்புத் துறை அமைச்சர் திரு ஜீன்-ஒய்வ்ஸ் லெ டிரியன், பிரதமர் திரு நரேந்திர மோடியை இன்று சந்தித்தார். ஜம்மு காஷ்மீரில் 2016 செப்டம்பர் 18 ஆம் தேதி உரி முகாமில் நடைபெற்ற எல்லைதாண்டிய தீவிரவாதத் தாக்குதலில் உயிரிழந்தவர்களுக்கு லெ டிரியன் இரங்கல் தெரிவித்தார். தீவிரவாதத்துக்கு எதிரான இருதரப்பு ஒத்துழைப்பை வலுப்படுத்துவதில் உறுதியாக இருப்பதாக அவர் தெரிவித்தார். தீவிரவாதத்துக்கு எதிரான நடவடிக்கைகளில் இந்தியாவுக்கு ஆதரவாக பிரான்ஸ் இருக்கும் என்றும் அவர் கூறினார். இருதரப்பு பாதுகாப்புத் துறை ஒத்துழைப்பில் தற்போதைய நிலவரம் குறித்து பிரதமரிடம் லெ டிரியன் தகவல்களைத் தெரிவித்தார். முன்னதாக 36 ரஃபேல் போர் விமானங்களை வாங்குவதற்கு அரசுகளுக்கு இடையிலான ஒப்பந்தம் கையெழுத்தானதற்கு பிரதமர் வரவேற்பு தெரிவித்தார். அந்த ஒப்பந்தத்தை விரைவாக, உரிய காலத்திற்குள் செயல்படுத்த வேண்டும் என்று பிரதமர் கேட்டுக் கொண்டார்.
கோவிட்-19 நோய்த் தொற்றுக்கு எதிரான நடவடிக்கைகளில் நட்பு நாடுகளுக்கு சாத்தியமான அனைத்து உதவிகளையும் செய்ய இந்தியா தயாராக உள்ளது என பிரதமர் உறுதி

கோவிட்-19 நோய்த் தொற்றுக்கு எதிரான நடவடிக்கைகளில் நட்பு நாடுகளுக்கு சாத்தியமான அனைத்து உதவிகளையும் செய்ய இந்தியா தயாராக உள்ளது என பிரதமர் திரு. நரேந்திர மோடி உறுதி அளித்துள்ளார். இஸ்ரேலுக்கு குளோரோகுயின் மாத்திரைகளை வழங்க இந்தியா முடிவு செய்திருப்பது குறித்து இஸ்ரேல் பிரதமர் பெஞ்சமின் நேதன்யாகு நன்றி தெரிவித்து ட்விட்டரில் பதிவிட்டுள்ளார். அதற்கு அளித்த பதிலில் பிரதமர் திரு. நரேந்திர மோடி இந்த வாக்குறுதியை அளித்துள்ளார். “இந்த நோய்த் தொற்றை எதிர்த்து நாம் கூட்டாகப் போராட வேண்டும். இதில் நட்பு நாடுகளுக்குத் தேவையான அனைத்து சாத்தியமான உதவிகளையும் அளிக்க இந்தியா தயாராக உள்ளது. இஸ்ரேல் மக்கள் நலமாக, ஆரோக்கியமாக இருக்க பிரார்த்திக்கிறேன்” என்று பிரதமர் திரு. மோடி தன் டுவிட்டர் பதிவில் குறிப்பிட்டுள்ளார்.
சர்வதேச முன்முயற்சியான ‘லைப் இயக்கத்தை‘ 5 ஜுன் அன்று பிரதமர் தொடங்கி வைக்கிறார்

பிரதமர் திரு.நரேந்திர மோடி, 5 ஜுன், 2022 அன்று, ‘சுற்றுச்சூழல் இயக்கத்திற்கான வாழ்க்கை முறையை‘ கானொலி வாயிலாகத் தொடங்கி வைக்கிறார். உலகம் முழுவதும் உள்ள தனிநபர்கள், சமுதாயத்தினர் மற்றும் நிறுவனங்கள், சுற்றுச்சூழல் உணர்வுடன் கூடிய வாழ்க்கைமுறையை பின்பற்றுவதற்கும், வலியுறுத்துவதற்கும், கல்வியாளர்கள், பல்கலைகழகங்கள் மற்றும் ஆராய்ச்சி நிறுவனங்களிடமிருந்து யோசனைகள் மற்றும் பரிந்துரைகளை ‘யோசனை கோருவதற்கான லைப் சர்வதேச அழைப்பு‘ தொடங்கும். இந்த நிகழ்ச்சியின்போது, பிரதமர் சிறப்புரை ஆற்றுகிறார். இந்த நிகழ்ச்சியில், பில் & மெலிண்டா கேட்ஸ் அறக்கட்டளையின் இணை- தலைவர் திரு. பில் கேட்ஸ்; பருவநிலை பொருளாதார நிபுனர் லார்டு நிக்கோலஸ் ஸ்டெர்ன்; தள்ளுதல் கோட்பாட்டை உருவாக்கிய பேராசிரியர் காஸ் சன்ஸ்டீன்; உலக ஆதார நிறுவனத்தின் தலைமைச் செயல் அதிகாரி மற்றும் தலைவர் திரு.அனிருத்தா தாஸ் குப்தா; யுஎன்இபி நிறுவனத்தின் சர்வதேச தலைவர் திருமதி.இங்கர் ஆண்டர்சன்; ஐ.நா.வளர்ச்சித் திட்டத்தின் தலைவர் திரு.ஆச்சிம் ஸ்டெய்னர் மற்றும் உலக வங்கியின் தலைவர் திரு.டேவிட் மால்பாஸ் உள்ளிட்டோரும் பங்கேற்க உள்ளனர். லைப் யோசனையை, கிளாஸ்கோவில் கடந்த ஆண்டு நடைபெற்ற COP26 எனப்படும் ஐ.நா. பருவநிலை மாற்ற மாநாட்டில் பேசியபோது பிரதமரால் அறிமுகப்படுத்தப்பட்டது. இந்த யோசனை, சுற்றுச்சூழல் விழிப்புணர்வு வாழ்க்கைமுறையை ஊக்குவிப்பதுடன், ‘மனப்பூர்வமற்ற மற்றும் பாதிப்பை ஏற்படுத்தும் பயன்பாட்டிற்கு‘ப் பதிலாக, ‘மனப்பூர்வமான மற்றும் திட்டமிட்ட பயன்பாட்டில்‘ இது கவனம் செலுத்துகிறது.
இந்தியா மற்றும் ஸ்லோவேனியா இடையே இரட்டை வரிவிதிப்பை தவிர்ப்பதற்கும், வரி ஏய்ப்பை தடுப்பதற்குமான ஒப்பந்தத்தில் திருத்தம்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, இந்தியா மற்றும் ஸ்லோவேனியா இடையே இரட்டை வரிவிதிப்பை தவிர்ப்பதற்கும், வரி ஏய்ப்பை தடுப்பதற்கும் உள்ள ஒப்பந்தத்தில் செய்யப்பட்ட திருத்தங்களுக்கு ஒப்புதல் அளித்தது. இந்த திருத்தம், வரி ஏய்ப்பு மற்றும் வரி தவிர்ப்பை தடுப்பதற்கான தகவல் பரிமாற்றத்தை விரிவாக்கி, வரி வசூல் செய்வதில் இரு நாடுகளும் பரஸ்பரம் ஒத்துழைப்பதற்கான வழிவகைகளை செய்கிறது.
மைக்ரோசாஃப்ட் நிறுவனத் தலைவரும் தலைமைச் செயல் அதிகாரியுமான சத்யா நாதெள்ளாவுடன்  பிரதமர் சந்திப்பு

மைக்ரோசாஃப்ட் நிறுவன தலைவரும் தலைமைச் செயல் அதிகாரியுமான சத்யா நாதெள்ளாவை சந்தித்த பிரதமர் திரு நரேந்திர மோடி, தொழில்நுட்பம் மற்றும் புதுமைக் கண்டுபிடிப்புகளில் இந்தியாவின் முன்னேற்றங்கள் தொழில்நுட்பம் தலைமையிலான வளர்ச்சியில் சகாப்தத்தை ஏற்படுத்துகிறது. இது குறித்து பிரதமர் விடுத்துள்ள ட்விட்டர் பதிவில்; “உங்களை சந்தித்தது மகிழ்ச்சி @சத்யாநாதெள்ளா. தொழில்நுட்பம் மற்றும் புதுமைக் கண்டுபிடிப்புகளில் இந்தியாவின் முன்னேற்றங்கள் தொழில்நுட்பம் தலைமையிலான வளர்ச்சியில் சகாப்தத்தை ஏற்படுத்துகிறது. புவியில் மாற்றத்தை ஏற்படுத்துவதற்கான திறனுடனான சிந்தனைகள் நமது இளைஞர்களிடம் உள்ளது” என்று குறிப்பிட்டுள்ளார்.
பி.எம்.என்.சி.ஹெச் குழுவினர் பிரதமரைச் சந்தித்து 2018- பங்கேற்போர் அமைப்பின் சின்னத்தை வழங்கினார்கள்

தாய்மார்கள், பச்சிளங்குழந்தைகள் ஆரோக்கியம் ஆகியவற்றுக்கான கூட்டமைப்பு (பி.எம்.என்.சி.ஹெச்) பிரதமர் திரு நரேந்திர மோடியை இன்று சந்தித்து எதிர்வரும் 2018 பங்கேற்போர் அமைப்பின் நிகழ்ச்சிக்கு அழைப்பு விடுத்தனர். இந்த நிகழ்ச்சி புதுதில்லியில் 2018 டிசம்பர் 12, 13 தேதிகளில் நடைபெறுகிறது. பிரதமரைச் சந்தித்த குழுவில் பங்கேற்போர் அமைப்பின் 3 முக்கியத் தலைவர்களான மத்திய சுகாதாரம் மற்றும் குடும்பநலத்துறை அமைச்சர் திரு ஜே.பி நட்டா, சிலி நாட்டு முன்னாள் அதிபரும் பி.எம்.என்.சி.ஹெச் வாரியத்தின் தலைவராகப் பொறுப்பேற்க உள்ளவருமான டாக்டர் மிஷல் பேச்சிலட், பிரபல நடிகரும் யுனிசெப் நல்லெண்ணத் தூதுவருமான திருமதி பிரியங்கா சோப்ரா, பி.எம்.என்.சி.ஹெச் சுகாதாரம் மற்றும் குடும்பநலத்துறை இணையமைச்சர் திரு ஏ கே சவுபே, சுகாதாரம் மற்றும் குடும்பநலத்துறைச் செயலாளர் திருமதி பிரீதி சூடன் ஆகியோர் இடம் பெற்றிருந்தனர். இந்தப் பங்கேற்போர் அமைப்பின் கூட்டத்தின் பல வெளிநாடுகளின் தலைவர்கள், சுகாதார அமைச்சர்கள் மற்றும் 1200 பிரதிநிதிகள் பங்கேற்பார்கள் என்று தெரிகிறது. பி.எம்.என்.சி.ஹெச் என்பது 92 நாடுகள் மற்றும் 1000 – க்கும் மேற்பட்ட அமைப்புகளின் உலகளவிலான கூட்டமைப்பு ஆகும். பி.எம்.என்.சி.ஹெச் – இன் புரவலராக இருப்பதற்குப் பிரதமர் ஒப்புக்கொண்டு இந்த அமைப்பின் சின்னத்தைப் பெற்றுக் கொண்டார். தலைவராகப் பொறுப்பேற்க உள்ள டாக்டர் மிஷல் பேச்சிலட் பி.எம்.என்.சி.ஹெச் கூட்டமைப்பின் கடமைகள் குறித்து விளக்கினார். பெண்கள், குழந்தைகள், இளைஞர்கள் ஆகியோருக்கு அதிகாரமளிப்பதில் உள்ள சவால்களைச் சமாளித்து இந்த அமைப்பை முன்னெடுத்துச்செல்வதற்கான வழிவகைகள் குறித்துப் பிரதமரிடம் கேட்டறிந்தார். குஜராத்தில் மருத்துவமனைகளில் மகப்பேறு நடைபெறுவதற்குத் தனியார்துறையினருடன் சேர்ந்து மேற்கொண்ட திட்டங்களின் அனுபவங்களைப் பிரதமர் பகிர்ந்துகொண்டார். பச்சிளங்குழந்தைகளின் ஊட்டச்சத்துத் தேவைகளைச் சந்திப்பதற்காக கிராமங்களில் ஏழைகளுக்கும் கருவுற்ற பெண்களுக்கும் சமுதாய உணவளிப்புத் திட்டம் செயல்படுத்தப்பட்டது குறித்த அனுபவத்தையும் பிரதமர் பகிர்ந்து கொண்டார். திறம்பட்ட தகவல் தொடர்பு அணுகுமுறையின் அவசியத்தை அவர் வெளியேற்றினார். “பங்களிப்பு என்றால் அது கூட்டாண்மைதான்” என்று வலியுறுத்திய பிரதமர் உலகெங்கும் உள்ள மக்கள், குறிப்பாக இளைஞர்களை ஊட்டச்சத்து, திருமணவயது, மகப்பேறுக்கு முந்தைய மற்றும் பிந்தைய பராமரிப்பு, ஆகியவற்றில் ஈடுபடுத்தவேண்டியது அவசியம் என்று பிரதமர் ஆலோசனை தெரிவித்தார். பெண்கள், குழுந்தைகள், வளர்இளம் பருவத்தினர் ஆகியோருக்கான திட்டங்களை அமல்படுத்தவும் அது குறித்த தகவல் தொடர்புக்கும் சிறந்த ஆலோசனையைப் பிரதமர் வரவேற்றார். இந்தக் கருத்துக்கள் தொடர்பாக இணையம் மூலம் வினாடிவினாப் போட்டி நடத்தி அதில் வென்றவர்களுக்குப் பரிசுகளை 2018 டிசம்பர் பங்கேற்போர் அமைப்புக் கூட்டத்தில் வழங்க வேண்டும் என்றும் பிரதமர் ஆலோசனை கூறினார்.
அருணாச்சலப்பிரதேச தலைநகர் இட்டா நகர், ஹாலோங்கியில் உள்ள பசுமை விமான நிலையத்தின் பெயரை “டோன்யி போலோ விமான நிலையம், இட்டா நகர்” என்று பெயர் மாற்றம் செய்வதற்கு அமைச்சரவை ஒப்புதல்

அருணாச்சலப்பிரதேச தலைநகர் இட்டா நகர், ஹாலோங்கியில் உள்ள பசுமை விமான நிலையத்தின் பெயரை “டோன்யி போலோ விமான நிலையம், இட்டா நகர்” என்று பெயர் மாற்றம் செய்வதற்கு பிரதமர் திரு.நரேந்திர மோடி தலைமையிலான அமைச்சரவை ஒப்புதல் அளித்துள்ளது. மாநிலத்தின் நாகரீகம் மற்றும் கலாச்சார பாரம்பரியத்தை எடுத்துரைக்கும் வகையில் மக்கள் வணங்கும் சூரியன் (டோன்யி) நிலவு (போலோ) ஆகியவற்றை பிரதிபலிக்கும் வகையில் டோன்யி போலோ விமான நிலையம், இட்டா நகர் என்று பெயர் சூட்டுவதற்கு அருணாச்சலப்பிரதேச மாநில சட்டப் பேரவையில் தீர்மானம் நிறைவேற்றப்பட்டது. ஹாலோங்கி பசுமை விமான நிலைய மேம்பாட்டிற்கு மத்திய அரசு கடந்த 2019 ஆம் ஆண்டு ஜனவரி மாதம் ஒப்புதல் வழங்கியது. மத்திய மற்றும் அருணாச்சலப்பிரதேச மாநிலங்களின் உதவியுடன் இந்திய விமான நிலைய ஆணையம் ரூ.646 கோடி செலவில் மேம்பாட்டுப் பணியை செய்தது.
நான்கு இந்திய இடங்களுக்கு ராம்சார் அங்கீகாரம் கிடைத்திருப்பது நம் அனைவருக்கும் பெருமை அளிக்கும் செய்தி: பிரதமர்

நான்கு இந்திய இடங்களுக்கு ராம்சார் அங்கீகாரம் கிடைத்திருப்பது நம் அனைவருக்கும் பெருமை அளிக்கும் செய்தி என்று பிரதமர் திரு நரேந்திர மோடி கூறினார். மத்திய சுற்றுச்சூழல் அமைச்சர் திரு பூபேந்தர் யாதவின் டிவிட்டர் பதிவுகளுக்கு பதிலளித்த பிரதமர், "நான்கு இந்திய இடங்களுக்கு ராம்சார் அங்கீகாரம் கிடைத்திருப்பது நம் அனைவருக்கும் பெருமை அளிக்கும் செய்தி. இயற்கை சூழல் மிகுந்த இடங்களை பாதுகாப்பது, செடி, கொடிகளின் பாதுகாப்பு மீது கவனம் செலுத்துவது மற்றும் பசுமையான பூமியை கட்டமைப்பது ஆகியவற்றில் நூற்றாண்டுகளாக இந்தியா பின்பற்றி வரும் விழுமியங்களை இது மீண்டும் ஒரு முறை எடுத்துரைக்கிறது," என்று கூறியுள்ளார்.
இந்திய தொலைத்தொடர்பு ஒழுங்குமுறை ஆணையத்தின் வெள்ளி விழா கொண்டாட்டங்களைக் குறிக்கும் நிகழ்ச்சியில் மே 17 அன்று பிரதமர் உரையாற்றுவார்

இந்திய தொலைத்தொடர்பு ஒழுங்குமுறை ஆணையத்தின் வெள்ளி விழா கொண்டாட்டங்களைக் குறிக்கும் நிகழ்ச்சியில் 2022 மே 17 அன்று காலை 11 மணிக்கு காணொலி காட்சி மூலம் பிரதமர் நரேந்திர மோடி உரையாற்றுவார். இந்த விழாவைக் குறிக்கும் வகையில் அஞ்சல் தலை ஒன்றையும் பிரதமர் வெளியிடுவார். இந்த நிகழ்ச்சியின்போது ஐஐடி சென்னை தலைமையிலான எட்டு கல்வி நிறுவனங்கள் இணைந்து உருவாக்கியுள்ள 5ஜி சோதனைக் கருவியையும் பிரதமர் வெளியிடுவார். இந்தத் திட்டத்தில் ஐஐடி தில்லி, ஐஐடிஹைதராபாத், ஐஐடிபம்பாய், ஐஐடிகான்பூர், ஐஐஎஸ்சி பெங்களூர் உள்ளிட்ட கல்வி நிறுவனங்களும் பங்கெடுத்துள்ளன. இந்தத் திட்டம் ரூ. 120 கோடிக்கும் அதிகமான செலவில் மேம்படுத்தப்பட்டது. இந்த சோதனைக் கருவி இந்திய தொழில்துறை மற்றும் புதிய தொழில் நிறுவனங்களின் உற்பத்திப் பொருட்கள், முன்மாதிரிகள், தீர்வுகள், கணினி பழுது நீக்குதல் போன்றவற்றை மதிப்பீடு செய்ய 5ஜி மற்றும் அடுத்த தலைமுறை தொழில்நுட்பங்களில் உதவியாக இருக்கும். இந்திய தொலைத்தொடர்பு ஒழுங்குமுறை ஆணையச் சட்டம் 1997 மூலம் இந்திய தொலைத்தொடர்பு ஒழுங்குமுறை ஆணையம் 1997ல் அமைக்கப்பட்டது.
பிரதமரும் ஆப்கானிஸ்தான் அதிபரும் வாழ்த்துகளை பரிமாறிக் கொண்டனர்

பிரதமர் திரு. நரேந்திர மோடி, ஆப்கானிஸ்தான் அதிபர் திரு. அஸ்ரப் கனியுடன் தொலைபேசியில் உரையாடினார். அப்போது, இரு தலைவர்களும் நவ்ரோஸ் வாழ்த்துகளை பரிமாறிக் கொண்டதோடு, இந்த பண்டிகை இரு நாடுகளுக்கிடையேயான கலாச்சார தொடர்புகளையும் பாரம்பரிய உறவையும் பறைசாற்றுவதாகத் தெரிவித்தனர். கொவிட்-19 பெருந்தொற்றால் இந்த பிராந்தியத்தில் உண்டாகியுள்ள நிலைமை குறித்து இரு தலைவர்களும் விவாதித்ததோடு மட்டுமில்லாமல், பரஸ்பர ஒத்துழைப்பை மேம்படுத்தவும் உறுதி ஏற்றனர்.
லால் பகதூர் சாஸ்திரி பிறந்தநாளில் அவருக்கு பிரதமர் மரியாதை செலுத்தினார்

முன்னாள் பிரதமர் லால் பகதூர் சாஸ்திரியின் பிறந்தநாளையொட்டி பிரதமர் திரு.நரேந்திர மோடி அவருக்கு மரியாதை செலுத்தினார். பிரதமர் வெளியிட்டுள்ள டுவிட்டர் பதிவில், முன்னாள் பிரதமர் லால் பகதூர் சாஸ்திரி பிறந்தநாளில் அவருக்கு தமது மரியாதையை செலுத்துவதாக குறிப்பிட்டுள்ளார். நற்பண்புகள் மற்றும் கொள்கை அடிப்படையிலான அவரது வாழ்க்கை, நாட்டு மக்களுக்கு எப்போதும் ஊக்கமளிக்கும்.